Հիզեր Ուայթսթոուն

**Հիզեր Լեյթ Ուայթսթոուն Մաքքալլամ** (, ), խուլ ու համր ամերիկացի մոդել, «Միսս Ամերիկա 1995» մրցույթի հաղթող, գրող, բալետի պարուհի։

## Կենսագրություն
Հիզեր Ուայթսթոունը ծնվել է 1973 թվականի փետրվարի 24-ին, ԱՄՆ Ալաբամա նահանգի Դոթան քաղաքում։

Մեկ ու կես տարեկանում Հիզերը գրեթե ամբողջությամբ կորցրել է լսողությունը, ինչը դժվարացրել է նրա կյանքը։ Չորրորդ դասարանում Հիզերը տեղեկացել է Ալաբամայից մի կնոջ՝ կույր և խուլ ամերիկացի գրող, հասարակական գործիչ Հելեն Քելլերի կյանքի պատմությունը և ոգեշնչվել նրանով։ 

Հիզերը ծնողներին խնդրել է, որ իրեն ուղարկեն հատուկ դպրոց, քանի որ առողջական խնդրի պատճառով նա չի կարողացել սովորել իր հասակակիցների մակարդակով։

Սենթ Լուիսի (Միսսուրի նահանգ) Խուլերի ինստիտուտում երեք տարվա ընթացքում նա կարողացել է հասնել իր հասակակիցների մակարդակին և վերադարձել տուն, որպեսզի միջին ակադեմիական գնահատական ստանալու համար ավարտի իր դպրոցը։

Տասնվեց տարեկանում, ծնողների բաժանումից հետո, Հիզեր Ուայթսթոունը տեղափոխվել է Բիրմինգհեմ  քաղաք, որտեղ մեկ տարի հաճախել է Ալաբամայի Գեղարվեստի դպրոցը ()։ 1991 թվականին նա ավարտել է Բերիի միջնակարգ դպրոցը։  Դրանից հետո Հիզերը ընդունվել է Ջեքսոնվիլի պետական համալսարան (), որը գտնվում է Ալաբամա նահանգի Ջեքսոնվիլ քաղաքում։ Սիրել է զբաղվել բալետով։

Գեղեցիկ արտաքին ունենալու շնորհիվ սկսել է մասնակցել գեղեցկության մրցույթների։ Առաջին անգամ մասնակցել է Ալաբամայի Շելբի շրջանի մրցույթին։ Այդ մրցույթը նրան վստահություն է հաղորդել և նա մասնակցել է «Միսս Ջեքսոնվիլի համալսարան» մրցույթին, որտեղ դարձել է հաղթող, իսկ 1994 թվականին դարձել է «Միսս Ալաբամա» մրցույթի հաղթող և հնարավորություն ստացել մասնակցելու «Միսս Ամերիկա» գեղեցկության մրցույթին։ 1995 թվականին նա հաղթել է նաև այդ հեղինակավոր ամերիկյան մրցույթում։

Որպես «Միսս Ամերիկա-1995» մրցույթի հաղթող նա ամբողջ երկրում ներկայացրել է S.T.A.R.S. ծրագիրը (, որը թարգմանվում է որպես «Հաջողություն՝ գործողության և երազանքդ իրականացնելու միջոցով»)։ Ծրագրի մեջ ընդգրկվել է է հինգ կետ․ դրական մտածողություն, հավատ քո երազանքին, պատրաստակամություն քրտնաջան աշխատելու, դժվարությունների հաղթահարում և հուսալի աջակցության թիմի ստեղծում։ Նա նաև եղել է Հաշմանդամություն ունեցող մարդկանց զբաղվածության հարցով նախագահի կոմիտեի անդամ, գլխավորել է երկրի ամենամեծ բազմամեդիա սոցիալական արշավը՝ լսողության վաղաժամ կորստի հայտնաբերման նպատակով, որը ստեղծվել էր «Միսս Ամերիկա» կազմակերպության և Ալեքսանդր Գրահամ Բելլի խուլերի ասոցիացիայի կողմից։

Համալսարանն ավարտելուց հետո Հիզերը շարունակել է իր գործունեությունը խուլերի և լսողության խնդիրներ ունեցող մարդկանց հետ կապված ոլորտում, անձնական կյանքի փորձի հիման վրա գրել է գրքեր այդ թեմայով։

Եղել է ԱՄՆ հանրապետական կուսակցության աջակից, ելույթ է ունեցել կուսակցության 1996 և 2000 թվականների ազգային համագումարներում՝ Հանրապետական կուսակցության նախագահի թեկնածուներ Բոբ Դոուլի և Ջորջ Բուշ կրտսերի օգտին։

Լսողության բարելավման համար 2002 թվականի սեպտեմբերի 19-ին հաջողությամբ կատարել է վիրահատություն՝ խխունջային ներպատվաստում։

Հիզեր Ուայթսթոունը ապրում է իր ամուսնու՝ Ջոն Մաքքալլումի հետ՝ Ջորջիա նահանգի Սենթ Սայմոնս կղզում։ Նրանք ունեն չորս երեխա՝ Ջոն, Ջեյմս, Ուիլսոն և Ուիլյամ։

## Մատենագրություն
* «Լսելով իմ սրտով», () (1997) ISBN 0-385-48675-8
* Հավատալով խոստմանը ( (1999)) ISBN 0-310-24628-8
* Թող Աստված զարմացնի ձեզ () (2003) ISBN 0-385-49507-2
* «Երկնային թագեր» () (2004) ISBN 0-310-24627-X

## Ծանոթագրություններ

## Արտաքին հղումներ

* Miss Alabama official website
* Miss America 1995 Philippine Visit in 1997 – Manila Christian Computer Institute for the Deaf Special Tribute Article

  
Կատեգորիա:20-րդ դարի ամերիկացի գրողներ
Կատեգորիա:Ամերիկացի բալետի արտիստներ
Կատեգորիա:Ամերիկացի գրողներ
Կատեգորիա:Ամերիկացի կին գրողներ
Կատեգորիա:Ամերիկացի մոդելներ
Կատեգորիա:Խուլեր
Կատեգորիա:Հաշմանդամության իրավապաշտպաններ